Title: ประกาศกระทรวงสาธารณสุข เรื่อง กำหนดแบบบัตรประจำตัวพนักงานเจ้าหน้าที่ ตามพระราชบัญญัติเครื่องสำอาง พ.ศ. 2558 พ.ศ. 2559

ประกาศกระทรวงสาธารณสุข

ประกาศกระทรวงสาธารณสุข
เรื่อง
กำหนดแบบบัตรประจำตัวพนักงานเจ้าหน้าที่
ตามพระราชบัญญัติเครื่องสำอาง
พ.ศ. ๒๕๕๘
พ.ศ. ๒๕๕๙

อาศัยอำนาจตามความในมาตรา
๕ วรรคหนึ่ง และมาตรา ๕๔ วรรคสอง แห่งพระราชบัญญัติเครื่องสำอาง พ.ศ. ๒๕๕๘
รัฐมนตรีว่าการกระทรวงสาธารณสุขออกประกาศไว้ ดังต่อไปนี้

ข้อ
๑  บัตรประจำตัวพนักงานเจ้าหน้าที่
ให้เป็นไปตามขนาดและลักษณะตามแบบที่แนบท้ายประกาศนี้

ข้อ
๒  ให้หัวหน้าส่วนราชการระดับกรมขึ้นไปหรือผู้ที่ได้รับมอบหมายจากหัวหน้าส่วนราชการนั้นเป็น
ผู้ออกบัตรประจำตัวพนักงานเจ้าหน้าที่ ให้แก่พนักงานเจ้าหน้าที่ในสังกัดแต่ไม่รวมถึงกรณีที่อยู่ในอำนาจของผู้ว่าราชการจังหวัดตามข้อ
๓

ข้อ
๓  ให้ผู้ว่าราชการจังหวัดหรือผู้ที่ได้รับมอบหมายจากผู้ว่าราชการจังหวัด
เป็นผู้ออกบัตรประจำตัวพนักงานเจ้าหน้าที่ให้แก่พนักงานเจ้าหน้าที่ในหน่วยงานของส่วนราชการซึ่งเป็นราชการบริหารส่วนภูมิภาคและหน่วยงานของส่วนราชการซึ่งเป็นราชการบริหารส่วนกลางหรือราชการบริหารส่วนท้องถิ่นที่ตั้งอยู่ในจังหวัดนั้น

ข้อ
๔  รูปถ่ายที่ติดบัตรประจำตัวพนักงานเจ้าหน้าที่ตามวรรคหนึ่งให้ใช้รูปถ่ายที่ถ่ายไม่เกินหกเดือนก่อนวันยื่นคำขอมีบัตรประจำตัวพนักงานเจ้าหน้าที่
ขนาด ๒.๕ x ๓.๐ เซนติเมตร ขนาดครึ่งตัว หน้าตรง ไม่สวมหมวกและแว่นตาดำ

ข้อ
๕  บัตรประจำตัวพนักงานเจ้าหน้าที่
มีขนาด ๕.๔ x ๘.๔ เซนติเมตร โดยให้ใช้ได้ตามระยะเวลาที่กำหนดไว้ในบัตร
แต่ต้องไม่เกินห้าปีนับแต่วันออกบัตร

ข้อ
๖  เมื่อบุคคลใดพ้นจากการเป็นพนักงานเจ้าหน้าที่หรือไม่มีสิทธิใช้บัตรประจำตัวพนักงานเจ้าหน้าที่ต่อไป
ให้ส่งคืนบัตรประจำตัวพนักงานเจ้าหน้าที่ต่อเลขาธิการคณะกรรมการอาหารและยาหรือผู้ออกบัตร
ภายในสิบห้าวันนับแต่วันพ้นจากการเป็นพนักงานเจ้าหน้าที่

ข้อ
๗[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๓
พฤศจิกายน พ.ศ. ๒๕๕๙
ปิยะสกล  สกลสัตยาทร
รัฐมนตรีว่าการกระทรวงสาธารณสุข

[เอกสารแนบท้าย]

๑. แบบบัตรประจำตัวพนักงานเจ้าหน้าที่
แนบท้ายประกาศกระทรวงสาธารณสุข เรื่อง กำหนดแบบบัตรประจำตัวพนักงานเจ้าหน้าที่ ตามพระราชบัญญัติเครื่องสำอาง
พ.ศ. ๒๕๕๘ พ.ศ. ๒๕๕๙

(ดูข้อมูลจากภาพกฎหมาย)

ชนิกา/ปริยานุช/จัดทำ
๕ มกราคม ๒๕๖๐

ปริญสินีย์/ตรวจ
๓๑ มกราคม ๒๕๖๐

[๑] ราชกิจจานุเบกษา
เล่ม ๑๓๓/ตอนพิเศษ ๓๐๖ ง/หน้า ๒๙/๒๖ ธันวาคม ๒๕๕๙